
A TŐSZÁM ÉS A VETÉSIDŐ VIZSGÁLATA A KUKORICATERMESZTÉSBEN

Kulcsszavak: Kukorica;Tőszám;Vetésidő;Termésmennyiség;Ökonómia
A kukorica – a búza és a rizs mellett – az emberiség egyik alapvető növénye, amely nélkülözhetetlen az élelmiszer-termelésben. A korszerű kukoricatermesztésben kiemelkedő szerepe van többek közt a megfelelő tőszám alkalmazásának és a helyes vetésidőnek. Kutatásom célkitűzései a következők voltak: A vetésidő hatásának vizsgálata a kukorica fenológiai tulajdonságaira (kelési idő, virágzási idő, növénymagasság, szemnedvesség-tartalom), a vetésidő és a tőszám hatása a kukorica termésére és beltartalmi paramétereire valamint ökonómiai értékelés.
A kísérlet helyszíne a Békés vármegyei Gádoros volt, ahol kiváló mezőségi talajok állnak rendelkezésre. A vizsgálatokat 2023-ban és 2024-ben végeztem el szántóföldi kisparcellás kísérletben két ismétlésben. Az alkalmazott tőszám 65 ezer és 80 ezer tő/ha volt. A vetés mindkét évben 4 vetésidőben történt áprilisban. A kelést követően fenológiai felvételezéseket végeztem, a korábban említett paramétereket vizsgáltam és mértem. A betakarítást követően kiszámoltam a terméshozamot. A kukorica tenyészidejében lehullott csapadék mennyisége mindkét évben kevesebb volt, mint a sokéves átlag, amihez a kukoricának alkalmazkodnia kellett.
A két éves vizsgálat kimutatta, hogy az optimális vetésidő és tőszám alapvetően meghatározza a terméshozamot és a gazdasági eredményeket. A korábbi vetésidő gyorsabb csírázást, erőteljesebb növekedést és alacsonyabb szemnedvességet eredményezett, ami kedvezően befolyásolta a hozamot és csökkentette a szárítási költségeket. A kisebb tőszám ezekben a száraz években kedvezőbbnek bizonyult, mivel kevesebb növény osztozott az elérhető vízen és tápanyagon.
A 2023-as év kiegyensúlyozottabb csapadékeloszlása kedvezőbbnek bizonyult a termés nagyságára (3,11-5,31 t/ha), míg a 2024-es év szélsőséges szárazsága kisebb hozamokat (2,66-5,33 t/ha) eredményezett. A kutatás eredményei alapján a korai vetésidő (április első fele) és az alacsonyabb tőszám (65 ezer tő/ha) bizonyult optimálisnak az Alföld aszályos éghajlatán. A vetésidő és a tőszám helyes megválasztásával a gazdálkodók nagymértékben tudnak alkalmazkodni a klímaváltozás kedvezőtlen hatásaihoz. A jó hibridválasztással és a ráfordítások optimalizálásával biztosítható a gazdaságos kukoricatermesztés.



